b'\n_START_ARTICLE_\n\xc8\x98ipeni\xc8\x9b, Cozmeni\n_START_SECTION_\nIstorie\n_START_PARAGRAPH_\nPe teritoriul acestui sat au fost g\xc4\x83site situri arheologice dat\xc3\xa2nd din epoca neolitic\xc4\x83 \xc8\x99i apar\xc8\x9bin\xc3\xa2nd culturii Tripoli: vase de ceramic\xc4\x83, figurine umane \xc8\x99i animale. De asemenea, au fost g\xc4\x83site obiecte din bronz (br\xc4\x83\xc8\x9b\xc4\x83ri) \xc8\x99i monede romane. Primele s\xc4\x83p\xc4\x83turi arheologice au fost efectuate aici de c\xc4\x83tre arheologii J. Sombaty (1893) \xc8\x99i E. Costin (1904-1914), iar artefactele g\xc4\x83site au fost duse la Muzeele din Cern\xc4\x83u\xc8\x9bi \xc8\x99i Viena. Mai t\xc3\xa2ziu, arheologul ucrainean Oleg Kandiba-Oljici (1907-1944) a scris cartea \xc3\xaen limba german\xc4\x83 "Schipenitz - Kunst und Ger\xc3\xa4te eines neolithischen Dorfes" (1937)._NEWLINE_Localitatea \xc8\x98ipeni\xc8\x9b a f\xc4\x83cut parte \xc3\xaenc\xc4\x83 de la \xc3\xaenfiin\xc8\x9bare din regiunea istoric\xc4\x83 Bucovina a Principatului Moldovei. Prima atestare documentar\xc4\x83 a localit\xc4\x83\xc8\x9bii dateaz\xc4\x83 din anul 1433. Dup\xc4\x83 cum relateaz\xc4\x83 cronicarii rom\xc3\xa2ni \xc8\x99i straini, prima popula\xc8\x9bie a zonei a fost rom\xc3\xa2neasc\xc4\x83. Rom\xc3\xa2nii au \xc3\xaenfiin\xc8\x9bat \xc8\x9aara \xc8\x98epenicului (vechiul nume al jude\xc8\x9bului interbelic Cern\xc4\x83u\xc8\x9bi) \xc8\x99i chiar familia Mu\xc8\x99at (care a dat Moldovei domnitori ca Alexandru cel Bun, \xc8\x98tefan cel Mare \xc8\x99i Petru Rare\xc8\x99) vine din satul \xc8\x98ipeni\xc8\x9b ._NEWLINE_\xc3\x8en vechime, acest sat era str\xc4\x83b\xc4\x83tut de drumul care venea de la Sniatin din Polonia, trecea pe la str\xc4\x83vechile sate Lujeni \xc8\x99i \xc8\x98ipeni\xc8\x9b \xc8\x99i se termina la ora\xc8\x99ul Cern\xc4\x83u\xc8\x9bi care, p\xc3\xa2n\xc4\x83 \xc3\xaen secolul al XVIII-lea, era situat pe malul st\xc3\xa2ng al Prutului. Pe atunci, \xc3\xaentreaga regiune era acoperit\xc4\x83 de p\xc4\x83duri, care au fost ulterior t\xc4\x83iate, zona sem\xc4\x83n\xc3\xa2nd ast\xc4\x83zi cu o step\xc4\x83. Drumul mai sus-amintit era folosit frecvent de c\xc4\x83tre armatele poloneze ori de c\xc3\xa2te ori acestea invadau Moldova._NEWLINE_\xc3\x8en ianuarie 1775, ca urmare a atitudinii de neutralitate pe care a avut-o \xc3\xaen timpul conflictului militar dintre Turcia \xc8\x99i Rusia (1768-1774), Imperiul Habsburgic (Austria de ast\xc4\x83zi) a primit o parte din teritoriul Moldovei, teritoriu cunoscut sub denumirea de Bucovina. Dup\xc4\x83 anexarea Bucovinei de c\xc4\x83tre Imperiul Habsburgic \xc3\xaen anul 1775, localitatea \xc8\x98ipeni\xc8\x9b a f\xc4\x83cut parte din Ducatul Bucovinei, guvernat de c\xc4\x83tre austrieci, f\xc4\x83c\xc3\xa2nd parte din districtul Cozmeni (\xc3\xaen german\xc4\x83 Kotzmann)._NEWLINE_Dup\xc4\x83 Unirea Bucovinei cu Rom\xc3\xa2nia la 28 noiembrie 1918, satul \xc8\x98ipeni\xc8\x9b a f\xc4\x83cut parte din componen\xc8\x9ba Rom\xc3\xa2niei, \xc3\xaen Plasa \xc8\x98ipeni\xc8\x9bului a jude\xc8\x9bului Cern\xc4\x83u\xc8\x9bi. Pe atunci, majoritatea popula\xc8\x9biei era format\xc4\x83 din ucraineni, exist\xc3\xa2nd \xc8\x99i o comunitate de rom\xc3\xa2ni._NEWLINE_Ca urmare a Pactului Ribbentrop-Molotov (1939), Bucovina de Nord a fost anexat\xc4\x83 de c\xc4\x83tre URSS la 28 iunie 1940, reintr\xc3\xa2nd \xc3\xaen componen\xc8\x9ba Rom\xc3\xa2niei \xc3\xaen perioada 1941-1944. Apoi, Bucovina de Nord a fost reocupat\xc4\x83 de c\xc4\x83tre URSS \xc3\xaen anul 1944 \xc8\x99i integrat\xc4\x83 \xc3\xaen componen\xc8\x9ba RSS Ucrainene._NEWLINE_\xc3\x8encep\xc3\xa2nd din anul 1991, satul \xc8\x98ipeni\xc8\x9b face parte din raionul Cozmeni al regiunii Cern\xc4\x83u\xc8\x9bi din cadrul Ucrainei independente. Conform recens\xc4\x83m\xc3\xa2ntului din 1989, num\xc4\x83rul locuitorilor care s-au declarat rom\xc3\xa2ni plus moldoveni era de 43 (22+21), reprezent\xc3\xa2nd 1,37% din popula\xc8\x9bia comunei . \xc3\x8en prezent, satul are 3.160 locuitori, preponderent ucraineni.'